SKRIFTLIG FORESPØRGSEL P-0442/00

af Jan Wiersma (PSE) til Kommissionen

(11. februar 2000)

Om: Fyringsolie til byer kontrolleret af oppositionen i Serbien

1. Hvilke byer i Jugoslavien modtager olie fra EU?

2. Hvilke kriterier er der anvendt i denne forbindelse?

3. Hvorfor er Pancevo kommune ikke berettiget til at modtage denne støtte?

4. Kan Kommissionen besvare disse spørgsmål noget hurtigere, end det normalt er tilfældet på grund af vinteren?

Svar afgivet på Kommissionens vegne af Christopher Patten

(28. marts 2000)

Kommissionen besluttede den 15. februar 2000 at udvide energi for demokrati-programmet til yderligere fem byer i Serbien. Det skete efter enstemmig anmodning fra den serbiske opposition på grundlag af resultaterne for forsøgsprojektet. Anmodningen blev modtaget positivt af Rådet (generelle anliggender) den 24. januar 2000, som opfordrede Kommissionen til at handle i overensstemmelse dermed.

Yderligere fem byer (Kragujevac, Kraljevo, Novi Sad, Sombor og Subotica) er blevet inddraget i det eksisterende program, som også omfatter Nis og Pirot. Formålet med programmet er at skaffe fyringsolie til varmekraftværker og offentlige bygninger (skoler, børnehaver, hospitaler, administrationsbygninger og bygninger i sundhedssektoren). Der skal i alt leveres omkring 30 000 tons fyringsolie, svær brændselsolie og fyringsgasolie (det er ikke muligt at angive en nøjagtig mængde på grund af svingninger i prisen på afledte produkter på de internationale markeder).

Listen over kommuner blev fastlagt efter drøftelser mellem den serbiske opposition og EU i tilknytning til trepartsmøder (oppositionen, EU og USA). Ud over de to byer i det oprindelige program foreslog den serbiske opposition en liste på yderligere 23 byer, hvoraf 6 blev betragtet som prioriteringer på grund af vanskelige sociale forhold. Beograd blev slettet af listen, bl.a. på grund af de særlige logistiske og finansielle problemer, der er forbundet med indkøb, transport, levering og kontrol af forsyningerne til en by på over 2,5 millioner indbyggere.

Kommissionen har ikke været i stand til at udvide programmet til et større antal kommuner, da de finansielle og menneskelige ressourcer er begrænsede. Kommissionen værdsætter i høj grad Norges indsats med olie for demokrati-programmet, hvor der er blevet leveret fyringsolie til vuggestuer og skoler i Cacak og Uzice samtidig med energi for demokrati-programmet.

Det har været et vanskeligt projekt at forvalte, både i og uden for Serbien. Kommissionen har insisteret på, at der er blevet udarbejdet kontrolordningen for at mindske risikoen for, at sendingerne bliver omdirigeret. Kommissionen iværksatte projektet meget hurtigt med oliebiler, som ankom til den serbiske grænse omkring fem uger efter Rådets beslutning i oktober sidste år, og med kontrolordninger, som allerede er

på plads. Myndighederne i Forbundsrepublikken Jugoslavien holdt den første konvoj tilbage ved grænsen i 14 dage; der var demonstrationer i Nis og Pirot med krav om, at olien blev frigivet. Da bilerne endelig ankom til Nis, blev de hilst af folkemængder, som jublede over EU. Projektet har imidlertid givet meget gode resultater hvilket har vist sig i Rådets beslutning om at udvide det, og Kommissionen har igen været i stand til at handle meget hurtigt.